謁漢昭烈惠陵及諸葛公祠宇
作者：陸游
朝代：宋

paragraphs: 雨止風益豪，雪作雲不動。
凄凉漢陵廟，衰草卧翁仲。
畫妓空笙竽，土馬闕羈鞚。
壤沃黄犢耕，柏密幽鳥哢。
尚想忠武公，身任社稷重。
整整渭上營，氣已無岐雍。
少須天意定，破賊寜患衆。
興亡信有數，星隕事可痛。
陵邊四五家，茆竹居接棟。
手皸紙上箔，醅熟酒鳴甕。
雖嗟生理微，亦足逭饑凍。
劉葛固雄傑，閲世均一夢。
論高常近迂，才大本難用。
九原不可作，再拜臨風慟。